Document ID: 32014D0426

KOMISJONI OTSUS,
1. juuli 2014,
millega Ühendkuningriigil lubatakse vastavalt Euroopa Parlamendi ja nõukogu määruse (EÜ) nr 216/2008 artikli 14 lõikele 6 kalduda kõrvale teatavatest ühistest lennuohutuseeskirjadest
(teatavaks tehtud numbri C(2014) 4355 all)
(EMPs kohaldatav tekst)
(2014/426/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 20. veebruari 2008. aasta määrust (EÜ) nr 216/2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ, (1) eriti selle artikli 14 lõiget 7,
ning arvestades järgmist:
(1)
Ühendkuningriik on teatanud oma kavatsusest anda luba kõrvale kalduda ühistest lennuohutueeskirjadest, mis on sätestatud komisjoni määruses (EL) nr 1178/2011 (2). Komisjon on määruse (EÜ) nr 216/2008 artikli 14 lõike 7 kohaselt hinnanud kavandatava erandi vajadust ja sellest tulenevat ohutustaset, lähtudes Euroopa Lennundusohutusameti (edaspidi „amet”) soovitustest.
(2)
Kavandatav erand, millest Ühendkuningriik teatas 2. augustil 2013, on seotud purilennuki pilootide kehtivate siseriiklike purilennukipiloodi lubade muutmisega vastavalt määruse (EL) nr 1178/2011 artikli 4 lõigetele 2 ja 3. Ühendkuningriik väitis, et erand on vajalik selleks, et Briti Purilennuühingu väljaantud ja kehtivatele nõuetele mittevastavat kvalifikatsioonidokumenti saaks käsitada vastavana määruse (EL) nr 1178/2011 I lisa asjakohastele osadele kooskõlas muutmisaruandega, mille koostamisel on konsulteeritud ametiga vastavalt määruse (EL) nr 1178/2011 artiklile 4. Erand võimaldaks Ühendkuningriigil anda selliste kvalifikatsioonidokumentide omanikele välja samaväärsed FCL-osa nõuetele vastavad kergpurilennuki piloodi load või purilennuki piloodi load ning instruktori- ja kontrollpiloodi tunnistused.
(3)
Ühendkuningriik esitas ka põhjused, mis tõendavad, et kavandatava erandi lubamise korral saavutatakse samaväärne ohutustase. Komisjon järeldas 8. oktoobril 2013 ameti esitatud soovituse põhjal, et teatavate tingimuste täitmise korral tagaks kavandatav erand sellise ohutustaseme, mis on samaväärne ühiste lennuohutuseeskirjade kohaldamisel saavutatud ohutustasemega.
(4)
Vastavalt määruse (EÜ) nr 216/2008 artikli 14 lõikele 7 tuleb komisjoni otsusest, mille kohaselt lubatakse liikmesriigil teha kavandatav erand, teavitada kõiki liikmesriike, kel on samuti õigus kõnealust meedet kohaldada. Käesolev otsus tuleks seega adresseerida kõikidele liikmesriikidele. Erandi ja sellega seotud tingimuste kirjeldus peaks olema selline, et teised liikmesriigid saaksid seda meedet samuti kohaldada, kui nad on samas olukorras, ilma komisjonilt täiendavat otsust taotlemata. Sel eesmärgil ja arvestades, et eespool nimetatud muutmisaruanne ei ole avalikult kättesaadav, peaks Ühendkuningriik tegema selle teistele liikmesriikidele nende taotluse korral kättesaadavaks. Lisaks peaksid liikmesriigid vahetama teavet selle meetme kohaldamise kohta, juhul kui nad seda kohaldavad, vastavalt määruse (EÜ) nr 216/2008 artikli 15 lõikele 1, kuna sellisel kohaldamisel võib olla mõju väljaspool liikmesriike, kes teevad kõnealuse erandi.
(5)
Käesoleva otsusega ettenähtud meetmed on kooskõlas Euroopa Lennundusohutusameti komitee arvamusega,
ON VASTU VÕTNUD KÄESOLEVA OTSUSE:
Artikkel 1
Ühendkuningriik võib anda loa kalduda kõrvale määruse (EL) nr 1178/2011 artikli 4 lõigetest 2 ja 3 ning kohaldada selle asemel käesoleva otsuse lisa punktis 1 sätestatud eeskirju, kui kõnealuse lisa punktis 2 sätestatud tingimused on täidetud.
Artikkel 2
Kõikidel liikmesriikidel on samuti õigus artiklis 1 osutatud meedet kohaldada. Ühendkuningriik teeb määruse (EL) nr 1178/2011 artikli 4 lõigetes 4 ja 5 osutatud muutmisaruande kättesaadavaks teistele liikmesriikidele, kes seda taotlevad ja kes soovivad kõnealust meedet kohaldada. Liikmesriigid, kes seda meedet kohaldavad, teavitavad sellest komisjoni, ametit ja siseriiklikke lennuameteid.
Artikkel 3
Käesolev otsus on adresseeritud liikmesriikidele.
Brüssel, 1. juuli 2014

Labels: 7
8
18
15